text: Sønderjyder hjælper gerne på asylcentre
  27 august 2015 kl. 11.38
  50 asylsøgere ankommer til Sommersted torsdag. Centerleder roser sønderjyderne for deres velvillighed.
  Nattens hærværk mod asylcenter på Djursland og brandstiftelser i Tyskland sætter en dyster tone i flygtningedebatten. Men i Sommersted oplever man ikke den slags - nærmest tværtimod.
  Centerleder Nina Svendsen roser sønderjyderne for deres enorme velvillighed.
  - Alle steder i Sønderjylland er der mange søde frivillige. Jeg har tænkt på, om det er fordi, det er en grænseregion, siger hun til TV SYD.
  - Vi har mødt rigtigt meget åbenhed hernede, mens det ofte er sværere at rekruttere frivillige i Nordjylland, siger Nina Svendsen, der er ansat i Jammerbugt Kommune, der driver i alt 15 centre i egen kommune samt Brønderslev, Hjørring, Haderslev og Sønderborg.
  I dag ankommer 50 asylsøgere til centeret i Sommersted, der ellers for en uge siden blev lukket som asylcenter.
  Nina Svendsen understreger, at der aldrig har været problemer med lokalsamfundet i Sommersted.
  Jammerbugt Kommune har drevet centeret på vegne af Udlændingestyrelsen i et års tid.
  